L’Equip de govern desconvoca el ple sobre el Col·legi Juan XXIII en existir una possible solució a la supressió de l’aula
2025-07-24

L’Equip de Govern de l’Ajuntament de Burjassot ha desconvocat aquest matí, divendres 13 de maig, el ple extraordinari i urgent que havia de celebrar-se a les 13 hores per a recolzar la resolució del Consell Escolar Municipal que plantejava el recurs de reposició a la no supressió de l’aula del Col·legi Juan XXIII. Al llarg del matí i del dia d’ahir membres de l’equip de govern han realitzat gestions per a possibilitar una solució a la citada eliminació de l’aula, gestions verbals que han obtingut una resposta positiva i esperançadora per part de la Conselleria d’Educació.

L’Alcalde de Burjassot, Rafa García, s’ha posat en contacte amb la Direcció del Centre Escolar i els ha exposat l’actual situació, a dia de hui, aclarint-los que es troben a l’espera que durant els pròxims dies es confirme de forma oficial per part de la Conselleria al Centre, la possibilitat de no eliminar la citada aula.

En cas que durant la setmana que ve no succeïra tal situació, es tornaria a convocar el ple ja que encara es troba dins de termini la presentació de la resolució del mateix. Tant la direcció del centre com la responsable d’Educació, Laura Espinosa, han entès que és una decisió lògica i que l’espera pot suposar un benefici per al centre i per al municipi.